بوجلود ولا بيلماون ولا بو ايسليخن ولا بو البطاين ولا بو هيضور ولا الشويّخ ولا هرّْمة، هو واحد لإحتفال أمازيغي سنوي، كايجي مورا لعيد لكبير، و تايكون ف بعض لمناطق د لمغريب. ف هاد لإحتفال واحد شخص ولا كتر، كايلبسو جلود ديال الحوالا ولا المعاز لي تدبحات ف لعيد. بوجلود عندو أصول ف لميتولوجيا لأمازيغية، ولي من بعد ولا تقليد مرتابط ب لعيد لكبير. لإحتفال كايبدا ف نهار لوّل د لعيد، و كايستامر ل 3 أيام بعد لعيد ف لقرى، و حتال سيمانة ف بعض لمدن. ف هاد لإحتفال، مجموعة د ناس كايلبسو جلود ديال لحولي د لعيد، و كايصبغو وجوههم، ولا كايديرو ماصك، وتايكونو هازين لكرعين ديال لحولي ف يديهم، و تايقيسو بيهم ناس لي محتافلين معاهم. و كاتكون معاهم واحد لفرقة موسيقية. لهدف من هاد لإحتفال هو أن ناس تخلق سعادة و تفرح. أتناء هاد لإحتفال، بزاف ديال ناس كاتبرع ب فلوس، باش يديرو فيستيڤال موسيقي، لي كايحضرو ليه ݣاع ناس د لمنطقة.